Oikeusministeriö
Lainvalmisteluosasto
PL 25
00023 VALTIONEUVOSTO

Lausuntopyyntö 12.5.2006, OM 5/41/2006, OM 018:00/2006

DNA-TUNNISTEIDEN MÄÄRITTÄMINEN

Rikosseuraamusvirasto esittää pyydettynä lausuntonaan DNA-tunnisteiden määrittämistä koskevia pakkokeinolain muutoksia valmistelleen työryhmän ehdotuksesta seuraavaa.

Ehdotuksessa on tuotu esiin se, että vuoden 2004 alussa voimaan tulleen pakkokeinolain 6 luvun 5 §:n muutoksen johdosta pidettiin tarpeettomana säilyttää laissa mahdollisuus määrittää ja tallettaa DNA-tunniste jälkikäteen törkeisiin rikoksiin tuomituista henkilöistä, koska DNA-tunnisteet voitiin tuolloin voimassa olleen lain nojalla ottaa tarvittaessa ennen muutoksen voimaantuloa.

Ehdotuksesta ilmenevistä syistä johtuen jälkirekisteröintiä ei kuitenkaan ole voitu suorittaa siten, että DNA-tunnisteet olisi määritetty ja talletettu henkilöiltä, jotka suorittavat vankeustuomiota törkeistä rikoksista. Ehdotuksessa on selvitetty myös se, että esitutkinnan aikana tehtävä DNA-rekisteröinti ei käytännössä tavoita kaikkia rekisteröinnin edellytykset täyttäviä tapauksia. Ehdotetulla säännöksellä turvattaisiin siten se, että törkeään rikokseen syyllistyneen henkilön DNA-tunniste saataisiin määritettyä ja rekisteröityä rikosten selvittämistä varten myös niissä tapauksissa, joissa sitä ei ole tehty tai voitu tehdä jo esitutkinnan aikana.

Ehdotuksessa todetaan, että vankilassa olevien henkilöiden osalta käytännön järjestelyistä DNA-näytteen ottamiseksi olisi sovittava viranomaisten kesken. Säännösten mukaan Vankeinhoitolaitoksen toimivaltaan kuuluu henkilönkatsastuksen tekeminen vangille rikoksen selvittämiseksi, jos vankia todennäköisin syin epäillään rikoksesta, josta säädetty ankarin rangaistus on enemmän kuin kuusi kuukautta vankeutta, tai huumausaineen käyttörikoksesta (RTL 2:9b, 1.10.2006 vankeuslaki 16:6). Näin ollen hallituksen esityksessä olisi selvyyden vuoksi aiheellista nimenomaisesti todeta se, että päätös henkilönkatsastuksesta ja sen käytännön toteuttaminen myös vankilassa olevien henkilöiden DNA-tunnisteen määrittämiseksi kuuluu poliisin toimivaltaan ja tehtäviin. Henkilönkatsastusta DNA-tunnisteen määrittämiseksi ei siten voida ilmeisesti tehdä myöskään virka-apupyyntöön perustuen niissä tilanteissa kun DNA-tunniste määritetään muutoin kuin rikoksen selvittämiseksi. Edellä esitetystä johtuen muutoksesta ei aiheutune taloudellisia vaikutuksia Vankeinhoitolaitokselle.

Voimassa olevan lain mukaan sylkinäytteen ottamisen DNA-tunnisteen määrittämiseksi saa suorittaa vain tutkittavan kanssa samaa sukupuolta oleva. Sylkinäytteen ottaminen on hyvin lievä toimenpide joten esitettyä muutosta ns. sukupuolisäännöstä luopumiseksi voidaan pitää perusteltuna. 

Rikosseuraamusvirasto pitää ehdotusta kannatettavana eikä sillä ole asiassa muuta huomautettavaa.

Pääjohtaja		Esa Vesterbacka

Tarkastaja		Anne Kohvakka